DOI: 10.14457/tu.the.2016.1090
title: แนวทางการพัฒนาการให้บริการจำแนกประเภทพิกัดอัตราศุลกากรล่วงหน้าของสำนักพิกัดอัตราศุลกากร กรมศุลกากร

description: การศึกษาเรื่อง “แนวทางการพัฒนาการให้บริการจำแนกประเภทพิกัดอัตราศุลกากรล่วงหน้าของสำนักพิกัดอัตราศุลกากร กรมศุลกากร” มีวัตถุประสงค์เพื่อศึกษาสถานการณ์และสภาพปัญหาในการให้บริการจำแนกประเภทพิกัดอัตราศุลกากรล่วงหน้าของสำนักพิกัดอัตราศุลกากร กรมศุลกากร ศึกษาถึงปัจจัยที่ส่งผลต่อการเข้ารับบริการจำแนกประเภทพิกัดอัตราศุลกากรล่วงหน้าของผู้ประกอบการ ศึกษาถึงข้อจำกัดหรืออุปสรรคในการให้บริการจำแนกประเภทพิกัดอัตราศุลกากรล่วงหน้าของสำนักพิกัดอัตราศุลกากร กรมศุลกากร และเสนอแนวทางการพัฒนาการให้บริการจำแนกประเภทพิกัดอัตราศุลกากรล่วงหน้าของสำนักพิกัดอัตราศุลกากร กรมศุลกากรต่อไป ในการศึกษาวิจัยครั้งนี้ใช้กระบวนการวิจัยเชิงคุณภาพและเชิงปริมาณ โดยศึกษาค้นคว้าข้อมูลจากเอกสารที่เกี่ยวข้องกับการให้บริการจำแนกประเภทพิกัดอัตราศุลกากรล่วงหน้าของสำนักพิกัดอัตราศุลกากร สัมภาษณ์เชิงลึกกับผู้บริหารของสำนักพิกัดอัตราศุลกากร รวมถึงสัมภาษณ์เชิงลึกกับเจ้าหน้าที่ประจำส่วนมาตรฐานพิกัดอัตราศุลกากร 1-4 ที่มีความรับผิดชอบในการจำแนกประเภทพิกัดอัตราศุลกากรล่วงหน้า และทดสอบแบบสอบถามเพื่อสำรวจความคิดเห็นของผู้ประกอบการที่เลือกการสอบถามพิกัดอัตราศุลกากรแบบทั่วไป จากสำนักพิกัดอัตราศุลกากร กรมศุลกากร ผลจากการศึกษาพบว่า 1) กฎหมายและประกาศที่เกี่ยวข้องกับการให้บริการจำแนกประเภทพิกัดอัตราศุลกากรล่วงหน้ามีความรัดกุม และเหมาะสมกับสภาพการณ์ของสำนักพิกัดอัตราศุลกากรในปัจจุบัน หากแต่ยังขาดการประชาสัมพันธ์และการสร้างความรู้ความเข้าใจให้แก่ผู้ประกอบการ 2) ระบบการให้บริการจำแนกประเภทพิกัดอัตราศุลกากรล่วงหน้าของสำนักพิกัดอัตราศุลกากรมีความเหมาะสมต่อเงื่อนไขในการให้บริการฯ และสภาพการณ์ของสำนักพิกัดอัตราศุลกากร อย่างไรก็ดียังเป็นระบบที่ไม่เอื้อต่อความสะดวกของผู้ประกอบการ 3) ข้อจำกัดเรื่องปริมาณงานและภาระงานของเจ้าหน้าที่ผู้ให้บริการที่มีมากเมื่อเปรียบเทียบกับอัตรากำลังที่มีน้อย ส่งผลต่อประสิทธิภาพในการให้บริการฯ ทั้งในเรื่องของระยะเวลาดำเนินการและคุณภาพในการให้บริการฯ ของเจ้าหน้าที่ 4) ความรู้ความสามารถเฉพาะ ทั้งในด้านความรู้ที่เกี่ยวกับสินค้าและความรู้ในการพิจารณาจำแนกประเภทพิกัดฯ มีผลต่อการพิจารณาจำแนกประเภทพิกัดฯ ของเจ้าหน้าที่ ไม่ว่าจะเป็นระยะเวลาการดำเนินการและความชัดเจนถูกต้องของผลในการพิจารณาฯ และ 5) ความรู้ความเข้าใจและทัศนคติของผู้รับบริการจะมีผลต่อความร่วมมือในการให้ข้อมูลรายละเอียดของสินค้า อันเป็นปัจจัยสำคัญของการให้บริการฯ ต่อระยะเวลาการดำเนินการและความถูกต้องในการพิจารณาจำแนกประเภทพิกัดฯ ของสินค้า ดังนั้น ด้วยข้อจำกัดด้านองค์กรของสำนักพิกัดอัตราศุลกากร ปัญหาปริมาณงานค้างและภาระงานของเจ้าหน้าที่ ประกอบกับการให้บริการจำแนกประเภทพิกัดอัตราศุลกากรล่วงหน้ามีผลต่อการจัดเก็บรายได้ของรัฐบาล ทำให้กล่าวได้ว่าสำนักพิกัดอัตราศุลกากรไม่สามารถพัฒนาการให้บริการฯ ในแนวทางที่สอดคล้องต่อความต้องการของผู้ประกอบการได้ทุกประการและภายในระยะเวลาอันรวดเร็ว ผู้ศึกษาจึงได้เสนอแนวทางการพัฒนาการให้บริการฯ โดยการสร้าง “ชุมชนเครือข่ายความรู้” ระหว่างสำนักพิกัดอัตราศุลกากร ผู้ประกอบการ สถาบันการศึกษา และหน่วยงานอื่นซึ่งเป็นผู้แสดงที่เกี่ยวข้อง เพื่อให้ข้อมูลรายละเอียดของสินค้าไม่เป็นข้อจำกัดในการให้บริการฯ และเป็นปัจจัยที่สร้างเสริมประสิทธิภาพในการให้บริการฯ ตามแนวทางการบริหารการปกครองและการบริหารราชการใหม่ นอกจากนั้น จากชุมชนเครือข่ายความรู้ สำนักพิกัดอัตราศุลกากรสามารถพัฒนาต่อยอดรูปแบบความร่วมมือ ให้เป็น “ภาคีเครือข่ายความรู้” ได้ในอนาคตต่อไป อันเป็นการสร้างความร่วมมือระหว่างหลายองค์กรรูปแบบหนึ่ง ตามแนวคิดการบริหารกิจการบ้านเมืองแบบร่วมมือกัน โดยมีเป้าหมายร่วมกันในการพัฒนาให้การจำแนกประเภทพิกัดอัตราศุลกากรของไทยไม่เป็นอุปสรรคทางการค้าและเป็นเครื่องมือในการอำนวยความสะดวกทางการค้าที่จะช่วยสร้างขีดความสามารถของภาคการค้าและภาคการลงทุนได้อย่างแท้จริง